Bil-għan li tkompli tkabbar is-suq turistiku għal Malta, l-Awtorità Maltija għat-Turiżmu ffirmat kuntratt ta’ sħubija mal-plejer ta’ fama internazzjonali Javier Zanetti biex ikun hu li jippromwovi lil Malta u lill-gżejjer Maltin mat-Taljani fit-tliet snin li ġejjin. Zannetti ilu jilgħab mal-Inter sa mill-1995, fejn ħa l-faxxa ta’ captain fl-1999. Waqt konferenza tal-aħbarijiet f’Milan, iċ-Chairman tal-MTA Gavin Gulia ħabbar li Zannetti se jkun qiegħed jieħu sehem f’bosta attivitajiet sportivi, sessjonijiet ta’ fotografika u ffilmjar bl-immaġini ta’ Zanetti. Huwa qal li l-Italja huwa t-tieni l-akbar suq ta’ turiżmu lejn Malta. Żied jgħid li l-marka ta’ Zannetti mhux biss se tkun qed isservi għas-suq Taljan iżda anki f’pajjiżi oħrajn madwar id-dinja minħabba r-reputazzjoni kbir li għandu internazzjonalment. Għal din il-konferenza tal-aħbarijiet kien hemm preżenti l-plejer Arġentin innifsu Javier Zanetti li fil-preżent jilgħab mal-Inter u s-Sur Simon Kamski, id-direttur tal-marketing u l-promozzjoni tal-MTA. Matul il-konferenza tal-aħbarijiet Zannetti tkellem dwar l-esperjenza tiegħu f’Malta s-sena li għaddiet. Qal li Malta kienet destinazzjoni li hu u l-familja tiegħu jħobbu għad-diversità li toffri  lit-turisti li jżuruha. Huwa rrefera għall-poplu Malti bħala wieħed ospitabbli, li laqgħu tajjeb ħafna u li kien impressjonat ħafna bis-sbuħija tal-istorja tal-gżejjer maltin.  Huwa żied jgħid li jħossu komdu ħafna jaħdem mal-MTA biex intlaħaq dan il-ftehim u li kien onorat li nħatar bħala Brand Ambassordor għall-gżejjer Maltin.